A 2011-es cataniai vívó-világbajnokságon a negyeddöntőben vereséget szenvedett a német Nicolas Limbachtól, és így a hatodik helyen végzett a kardozók versenyében. Csapatban szintén hatodik volt. Az Európa-bajnokságon bronzérmes volt. Csapatban hatodik lett. Az egyéni magyar bajnokságot megnyerte. 2012-ben Chicagóban aranyéremmel zárt a férfi kardozók olimpia előtti utolsó világkupaversenyén. Az Európa-bajnokságon egyéniben 24., csapatban nyolcadik helyen végzett. A 2012-es londoni olimpián a kard egyéni versenyszámban a 32 között kezdett, itt 15–1-re győzött a malajziai Peng Kean Yu ellen. A következő fordulóban a címvédő kínai Csung Mant verte 15–10-re. A nyolc között a német Max Hartung ellen lépett tovább 15–13-mal. Az elődöntőben az orosz Nyikolaj Kovaljovon jutott túl 15–7-tel. A döntőben az olasz Diego Occhiuzzi ellen már 8–1-re is vezetett, végül 15–8-as végeredménnyel olimpiai bajnok lett. Ő szerezte Magyarország első aranyérmét a 2012-es olimpián.